Lene Espersen (KF), 2004-01-30:
Jeg vil da også gerne takke alle ordførere, synes jeg, for en god debat, der jo netop handler om at finde balancen i på den ene side at sikre barnets tarv i disse sager, hvor et barn under den kriminelle lavalder har været involveret i ulovligheder, og på den anden side selvfølgelig også sikre hensynet til efterforskningen, sikre, at de forbrydelser, der bliver begået, bliver opklaret på den vis, som samfundet forventer, men altså uden at barnets tarv tilsidesættes.
Jeg vil ikke forlænge debatten her i dag med udførlige besvarelser af nogle af de problemstillinger.
Det, jeg også har hørt mange ordførere efterlyse, er selvfølgelig en grundig udvalgsbehandling.
Det er vi absolut indstillet på.
Jeg er også glad for den tilkendegivelse, der er kommet fra flere af ordførerne om, at vi allerede i forbindelse med de indkomne høringssvar jo har modereret lovforslaget, således at der er sat en maksimumsgrænse, for så vidt angår enrumsanbringelser.
Der har vi lyttet til noget af kritikken.
Jeg synes, at lovforslaget har en sådan karakter og er så væsentlig for vores opfattelse af, hvordan samfundet skal tackle den her gruppe af unge, at vi vil bestræbe os meget på også under udvalgsbehandlingen, at vi får fundet nogle løsninger, som vinder bred anerkendelse i Folketinget, så også det her lovforslag får en meget bred tilslutning.
Det synes jeg vil være godt og væsentligt i en sag, der omhandler et så alvorligt emne.
Retsudvalgets formand, fru Anne Baastrup, var inde på, at noget af det, der har været efterlyst i forbindelse med høringssvarene, har været at få en høring omkring problemstillingen.
Det er jo sådan lidt oppe i tiden med at have høringer.
Men jeg vil da sige til fru Anne Baastrup, at det er vi absolut indstillet på at deltage i og også gerne på at hjælpe med, at en sådan høring kan blive etableret, hvis det er det, Retsudvalget finder er den fornuftige måde at gribe sagen an på, så vi får de her problemstillinger ordentligt bearbejdet. Det, man netop skal have sig for øje, er jo, at nogle af de organisationer, som i hvert fald ingen kan beskylde for ikke at ville barnets tarv det godt, jo bl.a. har påpeget problemstillingen omkring en øget mulighed for advokatbeskikkelse.
På den anden side ved jeg også, at børneorganisationer og andre jo ikke ønsker hverken at procesliggøre eller forsøge at skabe et regime, hvor unge mennesker lige pludselig begynder at blive behandlet som personer, der har en sigtets rettigheder.
Det kan faktisk være med til at skabe større problemer for barnet end det modsatte.
Nogle af de synspunkter, jeg har hørt, har også været, at man må prøve at finde en rigtig balance i tingene og ikke overlovgive på et område og eventuelt ad den vej skabe nogle regler, der gør, at børn skal tilbageholdes i langt flere timer, end det egentlig er nødvendigt, men på den anden side må man selvfølgelig også sikre barnet den nødvendige støtte og beskyttelse. Derfor tror jeg også, at det er fornuftigt nok, at der under udvalgsbehandlingen bliver plads til, at de synspunkter bliver hørt.
Så med dette vil jeg sige, at jeg ser frem til udvalgsbehandlingen.
Jeg takker for den generelt positive modtagelse af forslaget, som jo først og fremmest har til hensigt at lovfæste, man kan sige, regler, man allerede kender i dag, så det står fuldstændig klart, hvorledes politiet skal håndtere de her sager.